# *Csanytelek Község Önkormányzata Jegyzőjétől*





***6647 Csanytelek, Volentér János tér 2. sz.***

## 🖀: 63/578-512, 06/20/3142365 Email: jegyzo@csanytelek.hu

CS/1431-5/2022.

**E l ő t e r j e s z t é s**

**Csanytelek Község Önkormányzata Képviselő-testülete 2022. novemberi ülésére**

**Tárgy:** *A köztemető használatának rendjéről, díjáról szóló önkormányzati rendeletre vonatkozó törvényességi felhívás elfogadása*

**Tisztelt Képviselő-testület!**

Tájékoztatom Önöket arról, hogy a Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya Vezetője *törvényességi felhívást adott* a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 134. § (1) bekezdésében számára biztosított jogalapon.

A felhívás a Képviselő-testület által *a köztemető használatának rendjéről, díjáról szóló 35/2012. (XII. 21.) önkormányzati rendeletre vonatkozik,* amely mindenben nem felel meg a temetőkről és a temetkezésről szóló 1999. évi XLIII. törvény (a továbbiakban: Ttv.) azon előírásának, hogy amennyiben az önkormányzat nem rendelkezik temetővel, köztemetővel, úgy a településen lévő temető tulajdonosával *megállapodást kell kötnie köztemető fenntartására.* Ennek a kötelezettségének szóbeli megállapodás szerint tett eleget önkormányzatunk, ezzel viszont csak részben valósította meg a Ttv. 3. § b) pontjában írtakat. A felhívás értelmében írásba foglalt megállapodás kell az egyház képviselőjével arról, hogy az egyházi temetőn belül kialakított területen köztemetőt működtet az önkormányzat.

A hiányolt megállapodás a tárgyban kiadandó új önkormányzati rendelet 3. függelékeként csatolt dokumentum, melynek aláírására jogosítottak rendelkeznek felhatalmazással. A megállapodás az önkormányzati rendelet hatályba lépésével (2023. január 1. napja) érvényesíthető. A megállapodás szabályozza azokat a feladatokat, amelyet a megállapodó felek önmagukra nézve kötelezőnem ismernek el. Az önkormányzat részéről alkalmanként 10.000.- Ft sírhely megváltási díj fizetési kötelezettség vállalását, ami egyben a temető fenntartásához való hozzájárulást és a temetkezési szertartás költsége ellentételezését szolgálja. Ennek fejében a temető tulajdonosa biztosítja az egyházi temetőn belül kialakított külön parcellában a köztemető működtetését.

Ezen magállapodás testület nevében való aláírására való felhatalmazás megadását kezdeményezem Polgármester úr számára.

Felhívom a figyelmet arra, hogy az új önkormányzati rendelet alkotására irányuló előterjesztésben adok tájékoztatást a rendelethez csatolt mellékletek és függelékek tartamáról, melyből kiemelkedik az egyház képviseletére jogosított Nepomuki Szent János Plébánia Plébánosa és Csanytelek Község Önkormányzata Képviselő-testülete nevében eljárni jogosított Polgármester úr által jegyzett *Temetőszabályzat,* amely részletesen tartalmazza az egyházi temetőn belül kialakított köztemető működtetési rendjét. Ennek nagy része bele került az önkormányzati rendeletbe, amely a köztemető működési rendjét szabályozza.

Azzal, hogy korábban az egyház nevében kiadott Temetőszabályzat az érintettek által együttesen kiadott dokumentumként jelenik meg, mindkét fél eleget tesz a Ttv. 41. § (3) bekezdése és a törvény végrehajtására kiadott központi jogszabályba foglalt elvárásnak és a törvényességi felhívásban foglaltaknak.

A jogalkotásról szóló 2010. évi CXXX. törvényben (Jat.) és annak végrehajtására kiadott vonatkozó IRM rendeletben írtakhoz igazodik az önkormányzati rendelet bevezető része, megjelölve azokat a központi jogszabály-helyeket, amelyek egyrészt felhatalmazást adnak a jogszabály megalkotására, másrészt feladat és hatáskört jelöl meg.

A törvényességi felhívásban foglalt 2022. november 17. napjáig szóló határidő a jegyző leterheltsége miatt nem volt tartható, ezért határidő hosszabbítási kérelem benyújtására került sor, melyre megadott engedély szerinti (2022. december 17. napjáig való) teljesítésnek ezzel az eljárással teszünk eleget.

**Tisztelt Képviselő-testület!**

Indítványozom a tárgyi előterjesztés, annak határozati javaslata megvitatását, a tárgyban az Ügyrendi Bizottság és a Pénzügyi Ellenőrző, Foglalkoztatáspolitikai és Településfejlesztési Bizottság előzetesen tett, támogató határozatában írtak figyelembe-vételét és változtatás nélküli elfogadását.

C s a n y t e l e k, 2022. november 16.

Tisztelettel:

……………………………………….

Kató Pálné jegyző

**../2022. (XI. .. .) Ökt határozat**

**Tárgy:** *A köztemető használatának rendjéről, díjáról szóló önkormányzati rendeletre vonatkozó törvényességi felhívás elfogadása*

**H a t á r o z a t i javaslat**

Csanytelek Község Önkormányzata Képviselő-testülete megtárgyalta és változtatás nélkül elfogadta a település jegyzője által tárgyban benyújtott előterjesztésében foglaltakat az alábbiak szerint:8/

1. Csanytelek Község Önkormányzata Képviselő-testülete megtárgyalta a Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya Vezetője által CS/B01/7206-2/2022. iktatószám alatt, a Csanytelek Község Önkormányzata Képviselő-testülete által kiadott, a köztemető használatának rendjéről, díjáról szóló 35/2012. (XII. 21.) önkormányzati rendeletre vonatkozó, e határozathoz 1. mellékletként csatolt *törvényességi felhívásában* foglaltakat, melyet – az Ügyrendi Bizottság - előzetes véleményének figyelembevételével – megadott határidőn belül *elfogadott* és az abban foglaltaknak megfelelően
2. tárgyban új önkormányzati rendeletet alkotott,
3. az egyházi temetőt működtető tulajdonos képviselője és a Képviselő-testület együttesen adta ki az egyházi temetőn belül kialakított köztemető működési rendjét meghatározó Temetőszabályzatot, továbbá
4. írásba foglalta a két érintett szervezet a köztemető működési rendjére vonatkozó eljárásrendet az erre irányuló megállapodásban.
5. A Képviselő-testület felhatalmazza a település polgármesterét a testület nevében való eljárás keretében, a testület tárgyban általa kiadott dokumentumok saját kezű aláírására.
6. A Képviselő-testület felkéri a település jegyzőjét arra, hogy a tárgyban kiadott törvényességi felhívásra tett intézkedésről hozott testületi döntést tartalmazó dokumentumokat küldje meg az érintett Osztály Vezetője számára.

Végrehajtás határideje: 2022. december 17.

Végrehajtásért felelős: Erhard Gyula polgármester (felhatalmazás szerinti aláírásokért)

Kató Pálné jegyző a dokumentumok érintett szervezet számára való megküldéséért

Beszámolás határideje: a végrehajtást követő soros ülésen

Határozatról értesítést kap:

* Csongrád-Csanád Megyei Kormányhivatal Hatósági Főosztály Törvényességi Felügyeleti Osztály Vezetője
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa fenti szervek, továbbá
* Tóth Józsefné Adó- és Pénzügyi Iroda Vezetője
* Irattár