# *Csanytelek Község Önkormányzata Jegyzőjétől*





***6647 Csanytelek, Volentér János tér 2. sz.***

## 🖀: 63/578-512, 06/20/3142365 Email: jegyzo@csanytelek.hu

CS/1431-1/2022.

**Tárgy:** *A köztemető használatának rendjéről és díjairól szóló …../2022. (XII. ...) önkormányzati rendelet alkotásának kezdeményezése*

**Tisztelt Képviselő-testület!**

Tájékoztatom Önöket arról, hogy a Csongrád-Csanád Megyei Kormányhivatal Hatósági Főosztálya Törvényességi Felügyeleti Osztálya Vezetője *törvényességi felhívással élt,* melyről külön előterjesztésben adok számot.

Önök előtt közismert tény, hogy a településen *nem működik temető és önkormányzati tulajdonú köztemető sem,* ezért a temetőkről és a temetkezésről szóló 1999. évi XLIII. törvény (a továbbiakban: Ttv.) 3. § b) pontja értelmében eljárva, a nem önkormányzati tulajdonú temetőben, vagy temetőrészen – a temető tulajdonosával kötött megállapodás alapján – kell a köztemető fenntartási kötelezettségét teljesítenie az önkormányzatnak.

Évek óta bevett gyakorlat, hogy a Római Katolikus Egyház tulajdonában lévő községi egyházi temetőben a Csanyteleki Nepomuki Szent János Plébánia által – külön megállapodásba foglaltak szerint - nyújtott szolgáltatása keretében *a községi temetőn belül, általa kijelölt temetőrészen (parcellában) biztosít helyet az önkormányzat köztemető biztosítási kötelezettsége teljesítése érdekében.* Erről eddig nem született írásos megállapodás, melynek hiányát a Kormányhivatal kifogásolta a fent írt Ttv. 3. § b) pontjában írtakra hivatkozással. Az írásba foglalt *megállapodás* ezen előterjesztés 1. mellékletét képezi, amely a tárgyi önkormányzati rendelet 3. függelékeként kerül nyilvánosságra. A tárgyi önkormányzati rendelet hatályba lépésétől 2023. január 1. napjától alkalmazható.

A tárgyi önkormányzati rendelethez 2. függelékként csatolt *Temetőszabályzat* tartalmazza mind azt az elvárást, amelyet a Ttv. 41. § (3) bekezdése szerinti jogalkotási felhatalmazás határoz meg. Tekintettel arra, hogy a függelék nem része az adott helyi jogszabálynak, így nem tekinthető teljesítettnek az önkormányzat vonatkozó feladatellátása. A Temetőszabályzatot az egyház nevében eljárni jogosított és a Képviselő-testület képviseletére hívatott polgármester adja ki, amely jövő év január 1. napjától hatályos. Visszautalok a már leírt tényre, arra, hogy az önkormányzat tulajdonában nincs sem temető, sem köztemető, nincs olyan feladatellátás, amely a klasszikus értelembe vett, az Mötv. 13. § (1) bekezdés 2. pontja szerinti településüzemeltetés keretein belül meghatározott, köztemetők fenntartására irányadó lenne, ezért *nem került a tárgyi hatályos önkormányzati rendeletbe* azok szabályozása, mert nem életszerű.

A kötelező jellegét tekintve teszek eleget a törvényességi felhívásban foglaltaknak akkor, amikor kiegészítés módszerével átemelésre teszek javaslatot a Temetőszabályzatban leírt *infrastruktúra feltételeinek, a köztemető és a ravatalozó használata, igénybe-vétele rendjének, a köztemető működtetése szabályai* szem előtt tartásával.

A tárgyi hatályos önkormányzati rendelet 1. melléklete változtatás nélkül maradhat hatályban, míg a 2. melléklete (amely a sírhelyek megváltási, újra-váltási díját, a köztemető fenntartási díja összegét tartalmazza) az éves felülvizsgálat keretében emelni szükséges még akkor is, ha az nem jelentik meg az önkormányzat költségvetésében és nem lehet irányadó a temető tulajdonosa által meghatározott díjakra nézve sem.

Ez a sok változtatás teszi indokolttá *új önkormányzati rendelet kiadását.*

A rendelethez és a tárgyi tervezethez *csatolt 1.-3. függelék nem része a rendeletnek*, de olyan közérdeklődésre számot tartó információkat tartalmaz, melynek közzétételével az önkormányzati rendeletben foglaltak maradéktalan végrehajtása biztosítható. Itt kapott helyet a Kegyeleti Szerződés, a Temetőszabályzat és az a Megállapodás, amely meghatározza a temető tulajdonosa és a köztemetői feladatot végrehajtó önkormányzat közötti feladatellátás szabályait. Eddig ez szóbeli megállapodáson alapult, melyet felvált a csatolt megállapodás.

**Tisztelt Képviselő-testület!**

Az önkormányzat szervezeti és működési szabályzatáról szóló 14/2012. (XI. 27.) önkormányzati rendelet (a továbbiakban: SZMSZ) 22. § (8) bekezdésében rögzített *feladatom teljesítése érdekében* és az ugyanezen § (1) bekezdésében írt *rendelet alkotási kezdeményezési jogkörömben eljárva* nyújtom be az általam elkészített, ezen előterjesztéshez csatolt rendelet-tervezetet jóváhagyásra.

Az SZMSZ 22. § (5)-(6) bekezdésében írt kötelezettségemnek is eleget-téve arról is tájékoztatom Önöket, hogy az általam elkészített rendelet-tervezet szövegét és annak 1. mellékletét a hivatal hirdetőtábláján 2022. november 10. napján közzétettem és az 5 napos lakossági véleményezési határidő eltelte után megállapítottam, hogy a rendelet-tervezethez *javaslat nem érkezett,* melyrőla rendelet-tervezet előkészítésébe bevont *Ügyrendi Bizottságot* tájékoztattam.

Minden önkormányzati rendelet-tervezetet, annak Képviselő-testület elé terjesztése előtt az SZMSZ 22. § (2)-(3) bekezdésben írt módon *véleményeztetni kell az Ügyrendi Bizottsággal* és tárgyától függően a *Pénzügyi Ellenőrző,*

*Foglalkoztatáspolitikai és Településfejlesztési Bizottsággal.* A jogszabályszerkesztésről szóló 61/2009. (XII. 14.) IRM rendelet 58. § (1) bekezdése értelmében, *ha egy adott rendelet előkészítése során valamely szerv* (esetünkben a bizottságok) jogszabályban (SZMSZ mint önkormányzati rendelet) **érvényességi kelléknek minősülő véleményezési jogkörrel rendelkezik,**  akkor **a rendelet-tervezet bevezető részében a véleményezés tényét fel kell tüntetni.**

Tekintettel arra, hogy a jogalkotásról szóló 2010. évi CXXX. törvény (a továbbiakban: Jat.) 17. §-a úgy rendelkezik, hogy a jogszabály előkészítője *előzetes hatásvizsgálat készítésére* kötelezett, ezért annak is eleget téve, ezen előterjesztéshez mellékelem az általam vélelmezett, e rendelet végrehajtása során jelentkező várható kihatásokat.

A Jat. 18. §-a előírja a jogszabály előkészítője számára azon kötelezettséget is, hogy a rendelet- tervezetéhez *indokolást* kell készíteni, benne a társadalmi, gazdasági, szakmai okokra és célokra utalva, megjelölve a jogi szabályozás várható hatásait. Ennek további részleteit az általam írt *általános* és *részletes indokolás* tartalmazza, ezért azt itt nem ismétlem meg, de javaslom annak tanulmányozását a rendelet-tervezetben foglaltak könnyebb értelmezése érdekében.

**Tisztelt Képviselő-testület!**

A tárgyi rendelet-tervezet a Jat.-ban és annak végrehajtására kiadott, a jogszabályszerkesztéséről szóló 61/2009. (XII. 14.) IRM rendeletben rögzített szabályoknak megfelel, ezért a Jat. 22. § (2) bekezdésében foglaltakra hivatkozva indítványozom *ezen előterjesztés és a hozzá csatolt előzetes hatásvizsgálat, az általános és részletes indokolásban foglaltak, a normaszöveget tartalmazó rendelet-tervezet megvitatását, az Ügyrendi Bizottság és a Pénzügyi Ellenőrző, Foglalkozáspolitikai és Településfejlesztési Bizottság által kiadott előterjesztésében írtak figyelembevételét, a felsoroltak változtatás nélküli elfogadását és a tárgyi rendelet-tervezetből helyi önkormányzati rendelet alkotását.*

C s a n y t e l e k, 2022. november 22.

Tisztelettel:

……………………………..

Kató Pálné jegyző